ກຣີສ ຂໍ​ຮ້ອງ ໃຫ້​​ເລື່ອນເວລາ ການ​ໃຊ້​ໜີ້ຂອງຕົນ ​ອອກ​ໄປ​ອີກ​ 6 ​ເດືອນ 
ກຣີສ ຂໍ​ຮ້ອງ​ຢ່າງເປັນ​ທາງ​ການ ຕໍ່​ເຈົ້າ​ໜີ້​ຢູ​ໂຣບ ໃຫ້​ເລື່ອນເວລາ ການ​ໃຊ້​ໜີ້ ໃນ​ການ​ກອບ​ກູ້​ເສດຖະກິດ ຂອງ​ປະ​ເທດ ​ອອກໄປ​ອີກ​ 6 ​ເດືອນ.
ອິງຕາມເຈົ້າໜ້າທີ່ເຂດທີ່ໃຊ້ເງິນຢູໂຣແລ້ວ ກຣີສໄດ້ຂໍຮ້ອງຢ່າງ ເປັນທາງການຕໍ່ເຈົ້າໜີ້ຢູໂຣບ ໃນວັນພະຫັດມື້ນີ້ ໃຫ້ເລື່ອນເວ ລາການໃຊ້ໜີ້ໃນການກອບກູ້ເສດຖະກິດຂອງປະເທດອອກ ໄປອີກ 6 ເດືອນ ທ່ານ Jeroen Dijsselbloem ຜູ້ນຳຂອງຄະນະລັດຖະມົນຕີ ການເງິນ ຂອງຂົງເຂດທີ່ໃຊ້ເງິນຢູໂຣໄດ້ກ່າວຜ່ານທາງ Twitter ຂອງທ່ານວ່າ ທ່ານ “ໄດ້ຮັບຄຳຂໍຮ້ອງຂອງກຣິສເພື່ອ ເລື່ອນເວລາ ໃນການໃຊ້ໜີ້ອອກໄປອີກ 6 ເດືອນ” ແຕ່ວ່າບໍ່ໄດ້ໃຫ້ລາຍ ລະອຽດເພີ້ມຕື່ມແຕ່ຢ່າງໃດກ່ຽວກັບການຂໍຮ້ອງດັ່ງກ່າວ ເຈົ້າໜ້າທີ່ສະຫະພາບຢູໂຣບ ທີ່ບໍ່ປະສົງອອກຊື່ ກ່າວໃນເວລາຕໍ່ມາວ່າ ຄະນະລັດຖະມົນຕີການເງິນຂອງຂົງເຂດທີ່ໃຊ້ເງິນຢູໂຣ ຈະພົບປະກັນໃນວັນສຸກມື້ອື່ນນີ້ ເພື່ອປຶກສາຫາລືກ່ຽວກັບການຮ້ອງຂໍທີ່ວ່ານີ້ ໃນວັນພຸດວານນີ້ ລັດຖະມົນຕີການເງິນຂອງກຣີສ ທ່ານ Yanis Varoufakis ໄດ້ກ່າວວ່າ ທ່ານມອງໄປໃນທາງບວກ ທີ່ວ່າ ກຣີສ ຈະໄດ້ຮັບການເລື່ອນເວລາໃນການໃຊ້ໜີ້ອອກໄປອີກ 6 ເດືອນ ແລະຫຼີກເວັ້ນຈາກການລົ້ມລະລາຍ ທີ່ອາດມີຂຶ້ນ ທ່ານ Varoufakis ໄດ້ກ່າວວ່າ “ການຮ້ອງຂໍຂອງພວກເຮົາ ຈະຮ່າງຂຶ້ນໃນທາງທີ່ຈະກວມເອົາທັງຄວາມຮຽກຮ້ອງຕ້ອງການ ຂອງທັງຝ່າຍກຣີສ ແລະກຸ່ມໃຊ້ເງິນຢູໂຣ ນຳ ພວກເຮົາມາຖືກທາງແລ້ວ ຂ້າພະເຈົ້າ ມີຄວາມຫວັງໄປໃນແງ່ດີວ່າ ມັນຈະໄດ້ຈົບລົງດ້ວຍດີໃນມື້ວັນພະຫັດມື້ນີ້ ຫຼືບໍ່ ກໍມື້ຕໍ່ໄປ ” ກຣີສ ມີເວລາຈົນຮອດທ້າຍເດືອນນີ້ ທີ່ຈະຈ່າຍເງິນຄືນໃຫ້ກັບທາງເຈົ້າໜີ້ຢູໂຣບ ຫຼືບໍ່ ກໍເຈ ລະຈາເພື່ອລົງກັນໃໝ່ ການບໍ່ຈ່າຍໜີ້ຕາມຂໍ້ຕົກລົງນັ້ນ ອາດຈະໝາຍເຖິງເປັນການຜິດ ສັນຍາ ແລະຖືກໄລ່ອອກຈາກຂົງເຂດທີ່ໃຊ້ເງິນຢູໂຣ ລັດຖະບານຊຸດໃໝ່ ທີ່ອຽງຊ້າຍຂອງກຣີສ ໄດ້ໂຕ້ຖຽງວ່າໂຄງການປະຢັດມັດທະຍັດທີ່ບັງ ຄັບ ໂດຍການຊ່ອຍກອບກູ້ເສດຖະກິດຈຳນວນມະຫາສານນັ້ນວ່າ ສ້າງຄວາມເສຍຫາຍ ໃຫ້ແກ່ປະ ຊາຊົນກຣີສ ແລະຂັດຂວາງຕໍ່ການຈະເລີນເຕີບໂຕຂອງເສດຖະກິດກຣີສ